Da min telefon blev stjålet sidste nytårsaften, fik jeg udbetalt et erstatningsbeløb af mit forsikringsselskab. Jeg valgte dernæst at indbetale dette til Telenor, så min gamle telefon kunne blive udbetalt, og jeg kunne købe en ny telefon. 

Dette er starten på en lang og trættende kamp, som i sidste ende har resulteret i, at jeg flere gange har spurgt mig selv, hvad pokker jeg skal stille op..

En måned efter jeg har indbetalt pengene, får jeg set, at de nu er begyndt at bruge denne indbetaling til afbetalingen på både min gamle samt nyerhvervet telefon. Jeg ringer til deres kundecenter, som meddeler mig, at dette vil blive ændret, og de vil få den gamle udbetalt med indbetalte beløb.

Fem måneders tid går og jeg opdager nu, at de vil trække mig for to telefoner per måned. Endnu en gang ringer jeg til deres kundecenter, hvor de nu meddeler mig, at de da har brugt det indbetalte beløb til begge telefoner..
Her må derfor konstateres, at første Telenormedarbejder har oplyst mig forkert, da der blev meddelt, at der ville komme styr på det. 
Efter flere konsultationer per telefon hvorpå de fastholder, at der intet kan gøres, da det er mit ansvar at tjekke min bankkonto månedligt for hvad mit teleselskab trækker af beløb, må jeg derfor sluge regningen og betale per måned. 
Ovenstående er jeg tilbøjelig til at acceptere, da det selvfølgelig til dels er mit ansvar at holde øje med, hvad der trækkes og hvad der skyldtes. 
 - Jeg er specielt accepterende overfor dette, da jeg selvfølgelig har været så dum at stole på en fra kundecenteret i Telenor.

Dette foregik fra start januar til cirka juli. 

Jeg troede, at al bøvl med denne telefon var ovre, hvilket selvfølgelig er utopi at tro, når det omhandler Telenor.
I slut november modtager jeg en regning på det manglende beløb, der kræves indbetalt for min gamle telefon. Ja, dén telefon, som jeg indbetalte det fulde beløb til i starten af 2016.
Da jeg er noget uforstående overfor dette, vælger jeg endnu en gang at ringe til deres kundecenter, hvor jeg får at vide, at der måtte have været en misforståelse, og hvis jeg indbetaler kr 205,-, vil min smartaftale starte på ny. Herpå indbetaler jeg aftalte beløb. 
Få dage efter modtager jeg nu en rykker med et rykkergebyr, da de mangler betaling for den regning, som de havde tilsendt. Den regning, som Telenormedarbejderen ville ændre - igen - til at blive betalt i små rater i form af deres "smart-aftale."
Endnu en gang ringer jeg til dem, hvorpå de denne gang informerer mig om, at de 205 kroner var indbetalt til mit abonnement. Dette skulle jeg dog tænke yderligere over, da de jo bare rykker betalingen til "smart-aftalen"! (Hvordan ved jeg ikke, da de tydeligt ikke gør brug af hverken computer e.lign., da kommunikation samt service er ikke-eksisterende).

Endnu en gang får jeg så en regning på det manglende beløb til den gamle telefon. I frygten for, at det virkelig kan passe, og ikke bare er et déjà vu jeg oplever, vælger jeg endnu en gang at ringe til Telenor. Frygten kommer til sin ret, da denne medarbejder nu mener, at jeg både skylder 205 for genoprettelse af "smart-aftalen" samt det beløb, jeg mangler at betale for min gamle telefon. Vi indgår den aftale, at vi endnu en gang må genoprette denne "smart-aftale". 
Nu gik det dog stærkt! Hele tre timer gik der, og en løsning var på plads - for Telenor. Det skyldne beløb blev trukket fra min konto.

Jeg ringer straks til Telenor, for dette var da langt fra den aftale, jeg efterhånden havde lavet med samtlige af deres medarbejderen. 
Ganske lidt hjælp var dog at hente, da denne person hverken ville lytte, slet ikke hjælpe eller svare på det, som jeg spurgte om. Det eneste jeg fik ud af dette var, at det skulle bare betales. Færdig bum.

Her kommer en åbenbaring, og jeg tænker: "Fair nok. Så kan jeg da få skiftet teleselskab og forhåbentlig opleve en professionalitet, jeg hidtil har savnet".
For en sikkerheds skyld ringer jeg til Telenor igen, for denne gang at blive bekræftet i, at jeg har indbetalt det skyldne beløb, og jeg herfra kan sige tak - eller i hvert fald bare farvel. For takke, det ser jeg ingen grund til.
Men nej. For nu var det indbetalt og jeg må pænt vente indtil d. 20 januar, hvor de får afregnet beløbene og får det hele til at stemme, før de kan give mig total afklaring.

Så her sidder jeg, trods utallige henvendelser til deres "såkaldte kundecenter", med en manglende forståelse for hvad de har lavet, en mangel på endnu at opleve en kompetent medarbejder, der faktisk gør det, der bliver informeret om - og et teleselskab, jeg faktisk tør stole på.


Hele anmeldelsen er skrevet ud fra egen hukommelse, hvilket betyder, at visse ting kan være glemt i farten. Det vigtigste og dog mest essentielle er dog den oplevelse, man sidder med. En oplevelse som bestemt ikke får mig til - nogensinde - at ville tilbage til et selskab som Telenor.